Riigihange

Riigihange on asja ostmine, teenuse tellimine, ideekavandi saamine, ehitustöö tellimine või kontsessioonilepingu sõlmimine hankija poolt. Termin 'hankija' on määratletud riigihangete seaduses.   

Riigihanke korraldamise reeglid, riigihankega seotud isikute õigused ja kohustused, riikliku järelevalve ja haldusjärelevalve tegemise, vaidlustuste lahendamise kord ning vastutus nõuete rikkumise eest on sätestatud Riigihangete seaduses. Kui riigihange on edukas siis sõlmitakse eduka pakkujaga hankeleping. Hankeleping on hankija ja ettevõtja vahel sõlmitud rahaliste huvidega seotud leping, sh kontsessioonileping, mille ese on asjad, teenused või ehitustööd. 

Riigihangete seaduse järgi ei ole terminid 'riigihanke menetlus' ja 'hankemenetlus' sama tähendusega: 

 riigihanke menetlus on igasugune riigihangete seaduse alusel läbi viidav menetlus, mille eesmärk on hanke- või raamlepingu sõlmimine või ideekavandi saamine;
 hankemenetlus on riigihanke korraldamine riigihangete seaduse 2. peatükis sätestatud korras. (Hankemenetlus ei ole nt lihthankemenetlus, sotsiaal- ja eriteenuste tellimine ning ideekonkurss. Need on erihanked, mille kord on sätestatud 3. peatükis.)

 Riigihanke korraldamise üldpõhimõtted 
Riigihanke korraldamisel tuleb järgida järgmisi põhimõtteid:
 hankija tegutseb riigihanke korraldamisel läbipaistvalt, kontrollitavalt ja proportsionaalselt;
hankija kohtleb kõiki isikuid, kelle elu- või asukoht on Eestis, mõnes muus Euroopa Liidu liikmesriigis, muus Euroopa Majanduspiirkonna lepinguriigis või Maailma Kaubandusorganisatsiooni riigihankelepinguga ühinenud riigis, võrdselt ja jälgib, et kõik isikutele seatavad piirangud ja kriteeriumid oleksid riigihanke eesmärgi suhtes proportsionaalsed, asjakohased ja põhjendatud;
hankija tagab konkurentsi efektiivse ärakasutamise riigihankel, kusjuures avalik-õigusliku juriidilise isiku või avalikke vahendeid kasutava eraõigusliku isiku osalemine riigihankes ei tohi moonutada konkurentsi tema poolt avalike vahendite kasutamise tõttu;
hankija väldib konkurentsi kahjustavat huvide konflikti;
hankija kasutab rahalisi vahendeid säästlikult ja otstarbekalt, sõlmib hankelepingu parima võimaliku hinna ja kvaliteedi suhte alusel ning viib riigihanke läbi mõistliku aja jooksul.

 Riigihanke piirmäärad 
Piirmäärast sõltub, mis reeglite alusel tuleb riigihanke menetlus korraldada ja hankeleping sõlmida. Riigihangete seadusega on kehtestatud järgmised piirmäärad.

 Lihthanke piirmäär – tellitava asja või teenuse maksumus on vähemalt 30 000 eurot, ehitustööde maksumus vähemalt 60 000 eurot või kaitse- ja julgeolekuvaldkonna ehitustööde maksumus vähemalt 300 000 eurot. Kui hanke eeldatav maksumus on lihthanke piirmääraga võrdne või ületab seda, siis avaldatakse hange riigihangete registris ja järgitakse peale üldsätete (riigihangete seaduse 1. peatükk) ka lihthankemenetluse reegleid (3. peatükk). Kui hanke eeldatav maksumus jääb alla lihthanke piirmäära, järgitakse seaduse üldsätteid ja hankija kehtestatud hankekorda, sh sõlmitakse kirjalik hankeleping üle 20000-euroste ostude või tellimuste puhul.
 Riigihanke piirmäär – tellitava asja või teenuse maksumus on vähemalt 60 000 eurot, ehitustööde hankelepingu maksumus vähemalt 150 000 eurot või kaitse- ja julgeolekuvaldkonna lihtsustatud korras tellitavate teenuste hankelepingu maksumus on vähemalt 300 000 eurot. Kui hanke eeldatav maksumus on selle piirmääraga võrdne või ületab seda, siis avaldatakse hange riigihangete registris ja järgitakse peale üldsätete (riigihangete seaduse 1. peatükk) ka hankemenetluse (2. peatükk) reegleid. Kaitse- ja julgeolekuvaldkonna lihtsustatud korras tellitavate teenuste puhul järgitakse 2. peatüki asemel § 171.
 Rahvusvaheline piirmäär –  kehtestab Euroopa Komisjon. Kui hanke eeldatav maksumus on selle piirmääraga võrdne või ületab seda, siis avaldatakse hange riigihangete registris ja selle kaudu ka Euroopa Liidu Teataja lisas ning  järgitakse peale üldsätete (riigihangete seaduse 1. peatükk) ka hankemenetluse (2. peatükk) reegleid.
 Kaitse- ja julgeolekuvaldkonna rahvusvaheline piirmäär – kehtestab Euroopa Komisjon. Kui hankelepingu eeldatav maksumus on vähemalt võrdne selle piirmääraga, siis järgitakse neis valdkondades riigihangete seaduse 6. peatükis sätestatud erisusi. Riigihangete piirmäärad. Riigihanked. Rahandusministeeriumi veebisait.

 Hankija, pakkuja ja taotleja 
Hankija on isik, kes on kohustatud järgima riigihangete seaduses sätestatud korda. Hankijad liigitatakse: avaliku sektori ja võrgustikusektori hankijad. Avaliku sektori hankija on: 

 riik või riigiasutus;
 kohaliku omavalitsuse üksus, kohaliku omavalitsuse asutus või kohalike omavalitsuste ühendus;
 muu avalik-õiguslik juriidiline isik või avalik-õigusliku juriidilise isiku asutus;
 sihtasutus, mille üks asutaja on riik või kui üle poolte asutajatest on praeguse loetelu punktis 2 või 3 nimetatud isikud või kui üle poole selle sihtasutuse nõukogu liikmetest määravad punktides 1–3 nimetatud isikud;
 mittetulundusühing, kui üle poole mittetulundusühingusse kuuluvatest liikmetest on praeguse loetelu punktides 1–3 nimetatud isikud;
 muu eraõiguslik juriidiline isik.

Pakkuja on isik, kes on esitanud hankemenetluses pakkumuse või esialgse pakkumuse. 

Taotleja on isik, kes on esitanud hankijale hankemenetluses osalemise taotluse piiratud hankemenetluse, väljakuulutamisega läbirääkimistega hankemenetluse või võistleva dialoogi korral.

 Riigihangete seadus 
Seadusega tagadakse hankija rahaliste vahendite läbipaistev, otstarbekas ja säästlik kasutamine, taotlejate/pakkujate võrdne kohtlemine ning konkurentsi tõhus ärakasutamine riigihankel.Riigihangete seadus. (2017). Riigi Teataja I, 3; Riigi Teataja I, 01.07.2017, 1. 

Riigihankega hangitavate asjade ostmisel, teenuste või ehitustööde tellimisel kasutatakse maksumaksja raha ning hankija kasutuses olevad varud on piiratud. Maksumaksja rahaga tuleb käituda heaperemehelikult. Sellepärast tuleb riigihanke korraldamisel kasutada raha eesmärgipäraselt, võtta soodsaid pakkumisi ja kulutada otstarbekalt.

Et täita riigihangete seaduse eesmärke peab saama kõiki hankemenetluses tehtavaid hankija tegevusi ja otsuseid kontrollida, järgides detailselt hankemenetluse reegleid.

 Viited 

 Välislingid 
 Riigihangete seadus
 Riigifirma hangetel võitnud skandaalne ettevõtja ajab konkurendid pöördesse Äripäev, 27. juuni 2025

Kategooria:Eesti seadused